Boshoff bedank: Orania Beweging 'kies verantwoordbaarheid' | Maroela Media
Carel Boshoff IV, president van die Orania Beweging. Foto: Forum Nuus
Carel Boshoff, president van die Orania Beweging, het bedank.
Luidens 'n verklaring van die beweging het Boshoff die tuig neergelê om "oorhoofse verantwoordelikheid te aanvaar vir bestuursgebreke wat tydens sy termyn ingetree het, al word dit nie aan sy persoon verbind nie".
Volgens Boshoff wil hy nuwe uitdagings aanpak en ruimte skep vir nuwe leiers – nie net wat korporatiewe beheer betref nie, maar ook om 'n "nuwe era met nuwe inisiatief en insig tegemoet te gaan".
Die Orania Beweging se burgerraad het in dieselfde vergadering ook 'n mosie aanvaar waarin hy hom verbind tot goeie korporatiewe beheer en verantwoordbaarheid.
In die verklaring het Sarel Roets, woordvoerder van die Orania Beweging, gesê die voorbeeld wat die organisasie en sy leiers stel om verantwoordelikheid te neem vir leemtes, selfs waar daar geen sprake van skuld of korrupsie was nie, is 'n navolgenswaardige voorbeeld.
"In gesonde demokrasieë staan leiers terug om verantwoordelikheid te dra vir politieke leemtes, selfs waar daardie leemtes nie deur hulle toedoen ontstaan het nie. Die bedanking (vroeër) van die Britse eerste minister, Theresa May is 'n goeie voorbeeld daarvan.
"Orania as 'n gemeenskap en as 'n breër politieke idee, deel daardie kultuur van verantwoordbaarheid en skuldlose aanspreeklikheid en sou graag wou sien dat daardie kultuur inslag vind in die breër Suid-Afrikaanse landskap, omdat dit noodsaaklik is vir die groei en sukses van gemeenskappe en state," het Roets gesê.
Die beweging se uitvoerende raad sal nou met die proses begin om 'n opvolger vir Boshoff te vind.
Die struktuur van die Orania Beweging en spesifiek die rol en pligte van die president, uitvoerende raad en uitvoerende hoof moet herbedink en herdefinieer word en die Orania Beweging moet homself herstruktureer en ontbondel," lui die verklaring.
Die raad moet ook 'n tussentydse bedryfshoof aanstel om die meerderheid van die aanbevelings van 'n taakspan oor die verbetering en verfyning van prosedures en beleidsraamwerke vir administratiewe en korporatiewe beheer, te implementeer.
Dis baie nederig om n motor van R 100 000 te koop as jy vergelyk waarmee ons land se regeringsmense mee rondry.
Sterkte en ons bid hard vir julle. Julle bly die pioniers met n edele roeping. Die vlugtelinge uit SA sal nog volg
Bedank om die blaam te neem vir bestuursgebreke? Baie sagkens gestel.
Wel, as president van die Orania beweging bedank, moet die res nie ook as medepligtiges die eerbare weg doen nie? Of verstaan hul nie eerbare weg van verantwoordelikheid neem nie?
Hy het nogal lank uitgehou in Afrikaner Utopia. Ek kan nie help om te wonder hoekom al die selfbeskkings-voorstanders nie na Orania verhuis nie.